Holomisa verkla Trollip by OG | Netwerk24
Deur Lizeka Tandwa 14 September 2018 18:53
Die stryd tussen die DA en die UDM, eertydse koalisievennote in die Nelson Mandelabaai-metro, het nog ’n wending geneem.
Bantu Holomisa, leier van die UDM, het ’n skerp bewoorde brief aan Kimi Makwetu, ouditeur-generaal (OG), geskryf met die opdrag dat hy beweringe van korrupsie teen Athol Trollip, voormalige burgemeester, en Johann Mettler, munisipale bestuurder, ondersoek.
Bantu Holomisa, leier van die UDM. Foto: Tebogo Letsie, City Press
In die brief beweer Holomisa sy party het ’n dossier in sy besit wat deur ’n fluitjieblaser opgestel is en waarin beweer word dat Trollip met die interne ouditproses ingemeng het om Mettler en dr. Crispian Olver, skrywer van die boek How to Steal a City: The Battle for Nelson Mandela Bay, te beskerm.
“Trollip en Mettler het ingemeng met en verskeie vertragingstaktieke gebruik om die interne forensiese ondersoek te kelder oor wat in die dossier beweer word onwettige kontrakte met Mohlaleng Media is,” skryf Holomisa in die brief.
Trollip het die metro se kontrakte met Mohlaleng Media in 2016 gevries nadat die stad na bewering meer as R21 miljoen daaraan bestee het en van die geld volgens Trollip gebruik is om politieke aanstellings te finansier.
Holomisa beweer egter dat Trollip bewus was van Mettler se beweerde rol in die vermeende korrupsie ten opsigte van Mohlaleng Media, “maar nie die inligting aan die raad geopenbaar het nie”.
“Trollip het volhard met sy beskerming van Mettler en voortgegaan om sy aanstelling as stadsbestuurder te help verwesenlik, en het sodoende die wesenlike inligting waaroor hy beskik het, onder die mat ingevee,” beweer Holomisa.
Trollip het in reaksie op die brief gesê hy verwelkom dit dat Holomisa die OG betrek, aangesien dit hy (Trollip) was wat alle betalings aan Mohlaleng gestaak het.
“Ek het die ondersoek ingestel en die verslag daaroor is by die raad,” het Trollip gesê.
Trollip het in gebreke gebly om die raad, en inderwaarheid die inwoners van die metro, in sy vertroue te neem en verslag te doen oor enige vordering wat met die ondersoek gedoen is.
Hierop sê Holomisa weer dat die ondersoek nie deur die munisipaliteit se interne waghond behartig is nie, maar eerder deur ’n buite-instelling van Trollip se keuse.
“Trollip het in gebreke gebly om die raad, en inderwaarheid die inwoners van die metro, in sy vertroue te neem en verslag te doen oor enige vordering wat met die ondersoek gedoen is.”
Afskrifte van Holomisa se brief is ook gestuur aan Fikile Xasa, Oos-Kaapse LUR vir samewerkende regering en tradisionele sake, Mongameli Bobani, die nuwe burgemeester van Nelson Mandela-baai, sowel as aan Buyelwa Mafaya, die nuwe speaker.
Meer oor: Da | Udm | Athol ­Trollip | Bantu Holomisa
Grondsake raak almal se toekoms – Holomisa
Holomisa: Zuma mag nie regskostes ontglip